謝王元才見惠峨嵋山菩薩石
作者：晁公遡
朝代：宋

paragraphs: 久聞光明山，下有太古雪。
大冬劇嚴凝，厚地愈融結。
崢嶸成層冰，千歲終不滅。
野翁因斸荒，得此走城闕。
初非人磨礲，真是天剞劂。
形模如圭長，顔色逾玉潔。
巨細皆晶熒，表裏俱洞澈。
或疑普賢化，誰得昆吾切。
太陽一照曜，神光時發越。
誠宜置宴坐，相伴修白業。
可配寒露壺，清泠濯明月。